ન્યૂ ઇન્ડિયાના નારા સાથે વડાપ્રધાન નરેન્દ્ર મોદી 2019ની ચૂંટણીની તૈયારી કરી રહ્યાં છે. મોદીની એક ખૂબી એ છે કે તેઓ કોઇપણ ચૂંટણી આવે, દોઢ-બે વર્ષ પહેલાં જ તેની તૈયારી કરી દેતાં હોય છે તેથી તેઓ સફળ થાય છે, જ્યારે કોંગ્રેસ ચૂંટણીની તારીખ પહેલાના બે મહિના પહેલાં તૈયારી કરે છે તેથી તેને પછડાટ મળે છે. મોદીનું ચૂંટણી ગણિત કોંગ્રેસ ક્યારેય સમજી શકી નથી. ગુજરાતમાં 2002માં મોદીએ સંપૂર્ણ સત્તા મેળવી ત્યારે કોંગ્રેસને એમ હતું કે 2007માં જોઇ લઇશું પરંતુ મોદીએ 2007ની ચૂંટણી તૈયારી 2005માં કરી દીધી હતી. મોદીએ 2019ની ચૂંટણીની અડધી તૈયારી પૂર્ણ કરી છે. સવાલ એ થાય છે કે મોદીને નવા નવા રાજ્યોમાં સત્તા મળે છે પરંતુ જ્યાં સત્તા છે ત્યાં સત્તા સરકતી જાય છે. ગુજરાતમાં 150 પ્લસના મિશન સામે માત્ર 99માં ભાજપ સિમિત રહી ગઇ છે. 2018માં હવે કર્ણાટક અને મિઝોરમમાં ચૂંટણી છે, જ્યાં હાલ કોંગ્રેસની સરકાર છે. 2019માં લોકસભાની સાથે રાજસ્થાન, છત્તીસગઢ, મધ્યપ્રદેશ, સિક્કીમ, અરૂણાચલ, તેલંગાણા, ઓરિસ્સા, આંધ્રપ્રદેશ, હરિયાણા, મહારાષ્ટ્ર અને ઝારખંડમાં ચૂંટણી આવે છે ત્યારે ભાજપે તૈયારી શરૂ કરી છે પરંતુ કોંગ્રેસને હજી કળ વળી નથી. મોદીએ સાચુ જ કહ્યું છે કે- ભારતમાંથી કોંગ્રેસ નામશેષ થતી જાય છે અને આટલી મોટી નિષ્ફળતા કોંગ્રેસને ક્યારેય મળી નથી.